LV Eiropas Savienības Oficiālais Vēstnesis C 176/10

Eiropas Reģionu komitejas atzinums par tematu “Programmas COSME nākotne pēc 2020. gada: reģionālā un vietējā perspektīva”

(2018/C 176/04)

Ziņotājs: Robert Sorin Negoiţă (RO/PSE), Bukarestes 3. rajona pašvaldības mērs

IETEIKUMI POLITIKAS JOMĀ

EIROPAS REĢIONU KOMITEJA

1. aicina Eiropas Komisiju nodrošināt prognozējamu un stabilu MVU atbalsta sistēmu laikposmam pēc 2020. gada, izstrādājot atjauninātu un pastiprinātu programmu, kas būtu programmas COSME turpinājums, ņemot vērā daudzveidīgo MVU vajadzības dažādās ES teritorijās;

2. uzsver, ka daudzās ES teritorijās gan uzņēmējiem, gan finanšu starpniekiem trūkst informācijas par COSME programmā pieejamajiem finanšu instrumentiem; tāpēc ierosina visās ES teritorijās pastiprināt informatīvus un izplatīšanas pasākumus attiecībā uz pieejamajiem instrumentiem;

3. uzsver, ka jāparedz pietiekami resursi, lai atvieglotu finanšu pieejamību iespējami plašam mazo uzņēmumu lokam dažādās teritorijās; uzskata, ka finanšu starpnieku un vietējā un reģionālā līmeņa dalībnieku publisko un privāto partnerību sekmēšana ar mērķi kopīgi īstenot mērķorientētus finanšu instrumentus, kuri papildinātu esošos garantiju un kapitāla instrumentus, varētu sekmēt ilgtermiņa mērķa, proti, ilgtspējīgas izaugsmes un nodarbinātības, sasniegšanu;

4. atzinīgi vērtē iniciatīvu “Eiropas Biznesa atbalsta tīkls” (EEN) un stingri atbalsta tās turpināšanu, paplašināšanu un pilnveidošanu programmā, kas būs COSME programmas pēctece; uzsver, ka EEN nav pietiekama pārklājuma un atpazīstamības, jo īpaši atsevišķās valstīs, lauku un tālākajos reģionos, kā arī apgabalos ar mazāku apdzīvotības blīvumu; tādēļ ierosina paplašināt EEN kontaktpunktu tīklu, lai nodrošinātu iespējami plašāko teritoriālo pārklājumu;

5. ierosina, ka programmā, kas būs COSME programmas pēctece, prioritāte būtu piešķirama tādiem mērķiem kā uzņēmējdarbības sekmēšana dažādās nozarēs un dažādu veidu teritorijās, tostarp mazāk attīstītos un nomaļos reģionos un piepilsētas teritorijās, kā arī reģionālo uzņēmējdarbības ekosistēmu nostiprināšana, atbalstot ekosistēmu kartēšanu un savienojot attīstītākos reģionus ar tiem reģioniem, kas vēl atpaliek;

6. uzskata, ka nākamajā plānošanas periodā jāuzlabo dažādo ES instrumentu, kas atbalsta MVU, pārredzamība un savstarpējā sinerģija; tādēļ aicina Eiropas Komisiju nepārprotami nodalīt funkcijas un darbības jomu katram instrumentam, kas atbalsta MVU un uzņēmējus, izvairīties no paralēlu struktūru veidošanas un nodrošināt, ka saņēmējiem un finanšu starpniekiem ir viegli piekļūt informācijai par visu pieejamo instrumentu klāstu;

7. uzskata, ka ar programmas COSME aizdevumu garantijas instrumentu (LGF) saistītais pieprasījums varētu būt tik liels, ka pat ar palielināto finansējumu, kas paredzēts aizdevumu garantijas instrumentam ESIF 2.0 ietvaros, varētu nepietikt, tāpēc būtu jāizskata iespējas programmai COSME piešķirt papildu resursus (1);

8. uzskata, ka būtu jāpārskata Komisijas paziņojums par EK līguma 87. un 88. panta piemērošanu valsts atbalstam garantiju veidā. Pašreizējais paziņojumā noteiktais minimālās prēmijas līmenis tiešām ir samērā augsts salīdzinājumā ar procentu likmēm, kas parasti tiek piemērotas aizdevumiem;

9. ierosina virzīties uz to, lai finanšu instrumenti, kuri nodrošina daļēju kredītriska aizsardzību un izveidoti saskaņā ar COSME LGF, nodrošinātu kredītriska aizsardzību līdz 80 % apmēram. Nesaņemot garantiju, mazie un vidējie uzņēmumi projektos bieži vien neiesaistītos, tādējādi radot nepietiekamu investīciju situāciju. Garantijas ir paredzētas, lai pienācīgi reaģētu uz MVU uzņēmējdarbības modeļiem, kas tiem ļauj attīstīties ilgtermiņā un ilgtspējīgi;

10. uzskata, ka jāprecizē, ka ar programmu COSME saistīto finansējumu ir iespējams kombinēt ar citiem ES fondiem;

11. uzskata, ka aizdevumam noteiktais slieksnis 150 000 EUR apmērā, sākot no kura ir jāpārbauda, vai attiecīgais MVU ir tiesīgs saņemt finansējumu saskaņā ar programmu “Apvārsnis 2020”, būtu jāpaaugstina uz 500 000 EUR. Vienlaikus ir jāsamazina minimālais aizdevuma termiņš, kas ir 1 gads, un maksimālajam termiņam vajadzētu pārsniegt 10 gadus;

12. norāda, ka attiecībā uz uzņēmējiem straujas izaugsmes nozarēs, kuriem ir nepieciešams riska kapitāls, bet kuri vēlas saglabāt kontroli pār saviem uzņēmumiem, ir uzsvērts, ka komerceņģeļi nevar būt risinājums; tāpēc būtu jāapsver iespēja stiprināt citus riska finansēšanas veidus, piemēram, mezonīna finansējumu;

13. uzskata, ka atbalstu, ko ar Eiropas Investīciju fonda starpniecību programma COSME sniegusi privātajiem finanšu starpniekiem, varētu papildināt ar atbalstu, ko nodrošina reģionālie ieguldījumu fondi, kurus pārvalda reģionālās iestādes vai reģionālās attīstības aģentūras. Vairāki reģioni varētu apvienot spēkus un izveidot kopīgus ieguldījumu fondus;

14. uzskata, ka uzņēmējdarbības vides atbalstīšanas nolūkā ir vajadzīga vietējo, reģionālo, valstu un Eiropas programmu, kas attiecas uz uzņēmējdarbības vidi, efektīva koordinācija un vienoti noteikumi par uzņēmējdarbības vidi visās dalībvalstīs;

15. uzskata, ka vajadzētu vairāk koncentrēties uz pasākumiem, ko īsteno vietējās un reģionālās pašvaldības, lai veicinātu uzņēmējdarbību un MVU jaunuzņēmumus, un ka būtu jāveic pasākumi, lai palielinātu vietējo un reģionālo pašvaldību lomu uzņēmējdarbības vides atbalstīšanā un publiskā un privātā sektora partnerību izvēršanā;

Atbalsts MVU un uzņēmējiem pēc 2020. gada

16. norāda, ka MVU, jaunuzņēmumi un augošie uzņēmumi ir Eiropas galvenais dzinējspēks izaugsmes un darbvietu radīšanai un ka tie rada stabilu vietējā līmeņa nodarbinātību, tādējādi nostiprinot savu teritoriju sociālo un ekonomisko struktūru;

17. uzsver nepieciešamību stiprināt Eiropas uzņēmējdarbības ekosistēmas, konsekventas, efektīvas un uz rezultātiem orientētas Eiropas MVU politikas ietvaros sniedzot mērķtiecīgu atbalstu MVU, jaunuzņēmumiem un augošiem uzņēmumiem;

18. norāda, ka minētais atbalsta satvars jāpapildina ar mehānismu, kas nodrošina daudzlīmeņu un daudzpusējas pārvaldības principu integrēšanu ES MVU politikā; tādēļ atkārtoti pauž aicinājumu, kas izteikts tās atzinumā par lietpratīgu regulējumu mazajiem un vidējiem uzņēmumiem (2), proti, MVU sūtņu tīklā, kas darbojas kā ES MVU politikas galvenais pārvaldības instruments, oficiāli un sistemātiski iekļaut vietējo un reģionālo MVU sūtņus;

Piekļuve finansējumam

19. uzsver, ka COSME programmas budžeta lielākā daļa ir paredzēta, lai atvieglotu MVU piekļuvi finansējumam; uzskata, ka jaunajā MVU atbalsta programmā kā prioritāru mērķi joprojām vajadzētu iekļaut MVU finansējuma deficīta novēršanu;

20. tomēr aicina pievērst īpašu uzmanību tam, lai nodrošinātu, ka turpmākā COSME programma risina visa MVU spektra, tostarp tradicionālo MVU, pašnodarbināto, mikrouzņēmumu un strauji augošu jaunuzņēmumu un augošo uzņēmumu finansējuma vajadzības dažādās ES teritorijās;

21. uzskata, ka turpmākajā COSME programmā būtu jāņem vērā pašreizējie pēckrīzes apstākļi, kuros darbvietu radīšana joprojām atpaliek no IKP izaugsmes atjaunošanās, un īpaša uzmanība jāpievērš darbvietu radīšanas atbalstam MVU un mikrouzņēmumos;

22. norāda, ka ir jāparedz pietiekami resursi, lai atvieglotu piekļuvi finansējumam pēc iespējas lielākam skaitam uzņēmumu, kas atrodas dažādās teritorijās, tostarp tradicionālajiem MVU, mikrouzņēmumiem, kooperatīviem un sociālās ekonomikas uzņēmumiem, un dažādos uzņēmējdarbības attīstības posmos;

23. uzsver, ka daudziem potenciālajiem uzņēmējiem trūkst vajadzīgās informācijas un uzņēmējdarbības pamatprasmju, lai izveidotu savu uzņēmumu; ierosina atbalstīt šādus potenciālos uzņēmējus ar agrīnā sākuma atbalsta starpniecību, piedāvājot mērķtiecīgu “à la carte” apmācību, pirms viņi sākuši uzņēmējdarbību;

24. atkārtoti pauž ierosinājumu, kas izklāstīts atzinumā par lietpratīgu regulējumu mazajiem un vidējiem uzņēmumiem (3), proti, izveidot Eiropas shēmu “Pieņemt vienu darbinieku”, kura atbalstītu pirmā darbinieka pieņemšanu darbā individuālā uzņēmumā vai mikrouzņēmumā, izmantojot finansiālus stimulus un elastīgus noteikumus; šādu shēmu varētu finansēt, izmantojot programmu COSME;

25. norāda, ka aizdevumu garantijas instruments (LGF) joprojām ir būtisks instruments, ar ko atvieglo MVU piekļuvi finansējumam; prasa garantijas instrumentam COSME programmas turpinājumā piešķirt pietiekamus resursus, lai apmierinātu MVU finansējuma vajadzības; uzskata, ka šādā instrumentā nevajadzētu iekļaut ierobežojumus, bet tam arī turpmāk vajadzētu būt atvērtam dažādu veidu uzņēmumiem; ir pārliecināta, ka garantijas iestāžu nostiprināšana un iekļaušana aizdevumu ķēdēs var palīdzēt atvieglot MVU piekļuvi finansējumam; tādēļ ierosina iesaistīt garantijas iestādes COSME programmas pēcteces garantijas instrumentu izstrādē un īstenošanā;

26. uzsver, ka attiecībā uz riska kapitālu un cita veida riska finansējumu tendence ir ieguldīt galvenokārt lielo pilsētu un lielpilsētu teritorijās un ka ierobežotais skaits finanšu starpnieku, kas pašlaik darbojas Kapitāla instrumentā izaugsmei (EFG) programmas COSME ietvaros, un to pievēršanās ierobežotam nozaru lokam var būt šķērslis, kurš uzņēmumiem darbības uzsākšanas un izaugsmes posmā liedz piekļuvi EFG finansējumam;

27. tāpēc ierosina izpētīt, kā pašreizējo, tikai uz pieprasījumu balstīto pieeju varētu papildināt ar riska kapitāla instrumentu, kura pamatā ir resursu kopīga pārvaldība, COSME programmas turpinājuma ietvaros iespējami piesaistot reģionālās un vietējās pašvaldības, attīstības aģentūras un bankas, lai nodrošinātu līdzsvarotāku riska kapitāla pieejamību visā ES teritorijā;

28. uzskata, ka finansējuma alternatīvie veidi, piemēram, kolektīvā finansēšana, kolektīvās investīcijas un vienādranga aizdevumi, var būt lietderīgi instrumenti, ar ko uzlabot inovatīvu uzņēmumu piekļuvi finansējumam un tos atbalstīt; ierosina ar COSME programmas turpinājumu izveidot skaidru sistēmu finanšu instrumentu īstenošanai ar alternatīvu finansējuma veidu starpniecību;

29. ierosina izveidot ekspertu grupu alternatīvā finansējuma jautājumos, iekļaujot reģionālā un vietējā līmenī praktizējošus speciālistus, kas varētu sniegt iedvesmu un vadlīnijas, lai izveidotu šādu sistēmu un nodrošinātu, ka tā risina uzņēmēju, jaunuzņēmumu un augošu uzņēmumu dažādās vajadzības vietējo un reģionālo uzņēmumu atšķirīgajās ekosistēmās;

Piekļuve tirgum

30. uzskata, ka ES līmeņa pasākumi Eiropas MVU internacionalizācijai var un tiem jāspēj sniegt reālu pievienoto vērtību tiem Eiropas MVU, kas vēlas izvērst savu darbību pāri robežām; uzsver, ka, lai izvairītos no pārklāšanās un izveidotu visaptverošu un saskaņotu pasākumu kopumu, šādiem pasākumiem vajadzētu papildināt vietējā, reģionālā un valstu līmeņa iniciatīvas;

31. tādēļ atzinīgi vērtē ar programmu COSME līdzfinansēto Eiropas Biznesa atbalsta tīkla (EEN) iniciatīvu, kas Eiropas MVU sniedz konsultāciju pakalpojumus paplašināšanās jomā pāri gan valstu, gan ES robežām, kā arī inovācijas veicināšanas un attīstības jomā, tostarp par piekļuvi finansējumam, un, ņemot vērā Apvienotās Karalistes izstāšanos no ES, Komiteja stingri atbalsta minētās iniciatīvas turpināšanu, paplašināšanu un modernizāciju pašreizējās programmas COSME turpinājuma ietvaros;

32. uzsver EEN kontaktpunktu spēcīgo reģionālo un vietējo dimensiju, ko lielā mērā veido reģionālās attīstības, uzņēmējdarbības un inovāciju aģentūras, reģionālās tirdzniecības un rūpniecības kameras, kopas un augstskolas, kuras ir dziļi iesakņojušās vietējā realitātē un kurām ir cieša saikne ar vietējiem MVU;

33. norāda, ka vietējām un reģionālajām pašvaldībām ir būtiska loma, palīdzot saviem MVU konkurēt, piekļūt ārvalstu tirgiem, un atrast jaunus uzņēmējdarbības partnerus ES un ārpus tās;

34. uzsver, ka ar COSME programmas turpinājumu būtu jānodrošina, ka Eiropas Biznesa atbalsta tīkls joprojām ir cieši saistīts ar vietējām un reģionālajām uzņēmējdarbības ekosistēmām un ka notiek cieša sadarbība ar vietējām un reģionālajām ieinteresētajām personām, tostarp vietējām un reģionālajām pašvaldībām;

Uzņēmējdarbības gara veicināšana

35. atzinīgi vērtē programmas “Erasmus jaunajiem uzņēmējiem”, ko finansē saskaņā ar pašreizējo programmu COSME, koncepciju un rezultātus un iesaka to turpināt arī programmā, kura būs COSME programmas pēctece;

36. ierosina: lai EEN piedāvāto pakalpojumu ietvaros papildinātu augošo uzņēmumu padomdevēju tīklu, kurš paredzēts jaunuzņēmumu un augošo uzņēmumu atbalsta iniciatīvā, izveidot izvērses posmā esošiem uzņēmumiem paredzētu reģionālo un vietējo sponsoru tīklu, kas arī varētu veidot pamatu augošo uzņēmumu starpreģionu partnerībām, sniedzot partneru piemeklēšanas pakalpojumus un veicinot reģionu sadarbību un pārrobežu ieguldījumus;

37. ierosina EEN sniegtos konsultāciju pakalpojumus un informāciju pastiprināt tādās jomās kā piekļuve pārrobežu publiskajam iepirkumam un pārrobežu uzņēmumu nodošanas iespējas;

38. uzsver nepieciešamību nākamajā DFS pēc 2020. gada nodrošināt pietiekamu atbalstu MVU, pastiprinot papildināmību un izvairoties no pārklāšanās starp dažādajiem MVU finansēšanas instrumentiem, ko nodrošina Eiropas Komisija un EIB/EIF;

COSME citu ES programmu kontekstā

39. uzsver, ka programmai COSME pašlaik piešķirtie finanšu līdzekļi, kas ir mazāk nekā 0,3 % no ES budžeta, neatspoguļo būtisko lomu, kāda ir MVU un uzņēmējiem izaugsmes un darbvietu radīšanā; tomēr atzīst, ka arī citās ES programmās ir paredzētas finansējuma pozīcijas ar mērķi atbalstīt MVU piekļuvi finansējumam;

40. ņemot vērā ievērojamo budžetu, kas piešķirts MVU atbalstam saskaņā ar ESI fondu 3. tematisko mērķi “MVU konkurētspēja”, uzskata, ka ļoti svarīga ir COSME programmas turpinājuma un ESI fondu koordinācija; tādēļ nolūkā nodrošināt minēto instrumentu labāku savstarpēju koordināciju iesaka izveidot MVU koordinācijas grupu, iesaistot tajā attiecīgos Komisijas dienestus, kā arī RK, kas ir vietējo un reģionālo pašvaldību institucionālā pārstāve Eiropas līmenī;

41. ierosina ieviest vienotu kontaktpunktu, kas sniegtu informāciju un nodrošinātu piekļuvi visiem attiecīgajiem instrumentiem, kuri ir pieejami dažādajos MVU un uzņēmējiem paredzētajos ES fondos un programmās; uzskata, ka minēto funkciju praksē varētu īstenot paplašināts un modernizēts Eiropas Biznesa atbalsta tīkls;

42. aicina Komisiju vienkāršot piekļuvi finanšu instrumentiem no atsevišķām programmām, kā arī paredzēt iespēju programmā COSME vai programmā, kas būs tās pēctece, pieejamo atbalstu kombinēt ar līdzekļiem no citiem fondiem un programmām; atkārtoti pauž atzinumā par lietpratīgu regulējumu mazajiem un vidējiem uzņēmumiem (4) izteiktās bažas par trūkumiem, ko rada nesaskaņotas prasības un pretrunīgas definīcijas dažādās ES nozaru politikās.

Briselē, 2018. gada 31. janvārī Eiropas Reģionu komitejas priekšsēdētājs Karl-Heinz LAMBERTZ

(1) Sk. piemēram: Ewa Chomowicz“EU budget post-Brexit. Confronting reality, exploring viable solutions” (ES budžets pēc Brexit – apzināties realitāti, meklēt dzīvotspējīgus risinājumus). Brisele, Eiropas Politikas centrs [tiešsaistes versija], 5.–6. lpp., 25.–26. lpp., 2017. gada marts; Jörg Haas & Eulalia Rubio“Brexit and the EU budget. Threat or opportunity?” (Brexit un ES budžets. Drauds vai iespēja?), Berlīne, Jacques Delors institūts, 8.–18. lpp., 2017. gada janvāris.

(2) RK atzinums “Lietpratīgs regulējums mazajiem un vidējiem uzņēmumiem”, (ziņotājs: Christian Buchmann (AT/PPE), ECON-VI/020), 8. punkts.

(3) RK atzinums “Lietpratīgs regulējums mazajiem un vidējiem uzņēmumiem”, (ziņotājs: Christian Buchmann (AT/PPE), ECON-VI/020), 48. punkts.

(4) RK atzinums “Lietpratīgs regulējums mazajiem un vidējiem uzņēmumiem”, (ziņotājs: Christian Buchmann (AT/PPE), ECON-VI/020), 14. punkts.